b'\n_START_ARTICLE_\nAlberto Toril\n_START_SECTION_\nPelaajaura\n_START_PARAGRAPH_\nToril liittyi Real Madridin junioreihin kaudella 1988\xe2\x80\x931989. Kaudella 1990\xe2\x80\x931991 h\xc3\xa4n nousi seuran kakkosjoukkueeseen Castillaan ja kaudella 1992\xe2\x80\x931993 edustusjoukkueeseen. Ensiesiintymisens\xc3\xa4 Espanjan korkeimmalla sarjatasolla Primera Divisi\xc3\xb3nissa h\xc3\xa4n teki 20. syyskuuta 1992 ottelussa Sporting de Gij\xc3\xb3nia vastaan. H\xc3\xa4n kuului kaudella 1992\xe2\x80\x931993 Espanjan cupin ja kaudella 1993\xe2\x80\x931994 Espanjan supercupin voittaneeseen joukkueesen._NEWLINE_L\xc3\xa4hdetty\xc3\xa4\xc3\xa4n Real Madridista vuonna 1994 Toril pelasi korkeimmalla sarjatasolla viel\xc3\xa4 Celtassa, Espanyolissa ja Extremadurassa sek\xc3\xa4 toiseksi korkeimmalla sarjatasolla Extremadurassa, Albacetess\xc3\xa4, Ferrolissa ja Numanciassa. Extremaduran ja Numancian kanssa h\xc3\xa4n saavutti sarjanousun Primera Divisi\xc3\xb3niin._NEWLINE_Toril pelasi urallaan yhteens\xc3\xa4 44 Primera Divisi\xc3\xb3nin ja 178 Segunda Divisi\xc3\xb3nin ottelua. H\xc3\xa4n p\xc3\xa4\xc3\xa4tti pelaajauransa kauteen 2004\xe2\x80\x932005, jolloin h\xc3\xa4n edusti Segunda Divisi\xc3\xb3n B:n Quintanar del Reyt\xc3\xa4.\n_START_SECTION_\nValmentajaura\n_START_PARAGRAPH_\nToril aloitti valmentajauransa Ferrolin juniorijoukkueissa kaudella 2002\xe2\x80\x932003. Kaudella 2004\xe2\x80\x932005 h\xc3\xa4n toimi Quintanar del Reyn kakkosvalmentajana ja vuodesta 2005 alkaen kolmen kauden ajan Albaceten juniorijoukkueiden valmentajana._NEWLINE_Marraskuussa 2008 Toril palasi Real Madridiin, jossa h\xc3\xa4n osallistui juniorijoukkueiden valmennuksen suunnitteluun, kunnes otti vastuulleen seuran kolmosjoukkueen Real Madrid C:n valmentamisen maaliskuussa 2009. Kaudella 2009\xe2\x80\x932010 h\xc3\xa4n valmensi alle 19-vuotiaiden joukkuetta, joka saavutti h\xc3\xa4nen johdollaan Espanjan-mestaruuden ja kakkostilan Espanjan cupissa. Tammikuussa 2011 Toril siirtyi seuran kakkosjoukkueen Castillan valmentajaksi Alejandro Men\xc3\xa9ndezin tilalle.'